b"\n_START_ARTICLE_\nCamellia sinensis\n_START_SECTION_\nMga uri\n_START_PARAGRAPH_\nMayroong tatlong uri ng tsa: ang lunting tsa, itim na tsa, at oolong na tsa (bigkas: /u-long/).\n_START_SECTION_\nTsaang lunti\n_START_PARAGRAPH_\nGinagawa ang lunting tsa sa pamamagitan ng pagpiprito ng bata pa at sariwang mga dahon at mga usbong ng dahon ng tsa.  Ibinibilot o pinatutuyo ang mga ito pagkaraang iprito.\n_START_SECTION_\nTsaang itim\n_START_PARAGRAPH_\nGinagawa ang itim na tsa sa pamamagitan ng paglalanta ng sariwang mga dahon sa ilalim ng sinag ng araw.  Ginagasgas ng bahagya ang mga dahon, at pinapaasim o isinasailalim ng kaunti sa proseso ng permentasyon.\n_START_SECTION_\nTsaang oolong\n_START_PARAGRAPH_\nGinagawa ang tsaang oolong sa pamamagitan ng lubos na pagsasagawa ng pagpapaasim o permentasyon.  Malawakang iniinom ito sa Europa, Indiya, at Hilagang Amerika.\n_START_SECTION_\nBilang yerba\n_START_PARAGRAPH_\nBilang yerba o halamang-gamot, iniinom na ito ng mga Intsik magmula pa noong 3,000 BK.  Itinuturing nila itong pampasigla o estimulante, astringhente para sa pagpapalabas o pagtatanggal ng plema, at gamot sa panunaw o dihestiyon.\n_START_SECTION_\nTsaang lunti\n_START_PARAGRAPH_\nMay pananaliksik mula sa silangang bahagi ng mundo na nagpapakitang nakababawas ang lunting tsa sa pagkakaroon ng kanser sa sikmura o tiyan.  Mayaman ito sa plorina, kaya't nakababawas sa pagkasira ng mga ngipin.  Nagagamit itong panggamot para sa mga kagat ng mga kulisap, at pagpigil ng pagdurugo ng mga sugat.  Panlaban din ito sa mga kanser sa balat at sikmura.  Nakapagpapasigla rin ito ng sistemang imyuno.\n_START_SECTION_\nTsaang itim\n_START_PARAGRAPH_\nMainam ang uri ng itim na tsaang Pu erh para sa pagpapababa ng antas ng kolesterol, partikular na pagkaraang kumain ng matataba o mamamantikang mga pagkain.  Batay sa pananaliksik ng mga Hapones, nakababawas ito ng mataas na presyon ng dugo, at nakapagpapababa rin ng panganib ng pagkakaroon ng karamdamang arteryal.\n_START_SECTION_\nTsaang oolong\n_START_PARAGRAPH_\nMayaman ito sa mga tanino.  Malakas na astringhente ito, kaya't nagagamit bilang mabuting lunas laban sa pagtatae."